Papersnake/gushiwen huggingface dataset:
苦雨柬何文起 其二
李之世（明代）

雨湿燕坭重，花飞故傍帘。宿云痴欲堕，砌草嫩成淹。

倦觉茶勋薄，寒欺酒力严。遥峰如可数，霁色露茆檐。
为方焕赋无峰秋霁图
蓝仁（明代）

茆屋溪头红叶村，石梁秋水清无痕。枌榆过雨鸟鸣涧，粳稻如无山对门。

老翁日高睡未起，稚子读书窗户里。干戈如此赋敛烦，鸡犬晏然乡曲喜。

山中酒熟黄花开，仙人候我芙蓉台。无林今夜好明月，拟跨幔亭黄鹤来。
摸鱼儿·过湘皋
佚名（宋代）

过湘皋、碧龙惊起，冰涎犹护髯影。春洲未有菱歌伴，独占暮烟千顷。呼短艇。试翦取纤条，玉溜青丝莹。尊前细认。试水面新荷，波心半掩，点点翠钿净。凄凉味，酪乳那堪比并。吴盐一箸秋冷。当时不为鲈鱼去，聊尔动渠归兴。还记省。是几度西风，几度吹愁醒。鸥昏鹭瞑。谩换得霜痕，萧萧两鬓，羞与共秋镜。
金尺石
施肩吾（唐代）

丹砂画顽石，黄金横一尺。人世较短长，仙家爱平直。
秋思
白玉蟾（宋代）

苍崖高处云濛濛，云气深中有碧鸿。
万里青霄飞径度，依然又掠西风去。
此时桂花开未开，故人不来鸿雁来。
一瞬四方无觅处，不堪回首潇湘路。
我方拄颊吟夕烟，徘徊欲赋空茫然。
故人有酒坐秋夕阳，似我两地遐相忆。
一写此诗聊问秋，江枫岸柳替人愁。
纵然对面亦如梦，幽情付在玉三弄。
玉笛凄凉远不闻，不念山中有白云。
玉楼春
欧阳修（宋代）

夜来枕上争闲事。推倒屏山褰绣被。尽人求守不应人，走向碧纱窗下睡。

直到起来由自殢。向道夜来真个醉。大家恶发大家休，毕竟到头谁不是。
九月十日宿下关驿书怀
童轩（明代）

西风吹冷思绵绵，老去诗篇只漫传。半夜邮亭鸡唱去，十年歧漫马蹄穿。

梁王宫殿生秋草，蒙国河山起暮烟。薄宦驱人何日了，欲将心事问苍天。
次韵赵克勤吏部六首
刘克庄（宋代）

甫里薄田汾曲庐，儿曹堪垦亦堪居。
惟应水竹并风月，尚属先生未属渠。
巫山一段云·暖候飞灰律
姬翼（元代）

暖候飞灰律，阳和入烧痕。密传春色满乾坤。枯朽斗争新。妙用无私无象。雕刻万形千状。不言品物自芸芸。何必问东君。
醉花阴
杨无咎（宋代）

楚乡易得天时恶。风雨长如约。不道有幽人，衣带秋深，犹自悬鹑索。

招呼朋侣如花萼。有酒须同酌。世态任凋疏，却爱黄花，不似群花落。
朝中措（寿熊左史）
王克勤（宋代）

银河无际渺澄空。一点寿光中。此夕谪仙初度，清歌吉甫清风。

文章间世，曾亲玉座，屡赐金钟。丹禁若须鳌便，赤城唤取渔翁。
送郡判郑世表库部奉使陕西
强至（宋代）

心驰关右气轩轩，笑著征袍谢别樽。
面对延和知远器，力城东洛是名门。
边需前去劳多算，疆事归来听一言。
洮陇居人瞻汉使，此行知不为河源。
和查元鼎佛手原韵 
王衢（清代）

何因成佛果，花雨散诸天。指点菩提树，心参解脱禅。

慈云现孤掌，明月印空拳。一握摩挲相，真香护大千。
道士李冲妙真赞 其一
张纲（宋代）

蟠根仙李万叶敷，遗芳岂直黄冠徒。吐气硉矹古丈夫，味道之腴貌何癯。

谁令畏垒俎豆予，龙吟虎啸人争趋。故栖猿鹤情未疏，翻然脱屣吾归欤。

舍者争席不关渠，向来形谍诚区区。
清平乐（千叶芝）
毛滂（宋代）

九重寒少。烟暖丰瑶草。金井碧梧雏凤矫。南极人来最老。

衣冠梧换裘毡。德随和气蝉连。万里同开寿域，一年三秀芝田。
己酉生日敬次靖节先生掇挽歌辞三首
叶茵（宋代）

放浪宇宙间，世事笑局促。
骎骎影中人，不受时采录。
奄然长夜归，赍志空山木。
昔日堂上欢，今夕堂下哭。
哭之欲其生，予亦不自觉。
天道元无私，纷纷徒宠辱。
素心惟坡仙，一死万事足。
送宗文先辈
彭汝砺（宋代）

夫子声名二十年，尘埃叹息欲华颠。相如旧有凌云赋，靖节今华种秫田。

南国寂寥归见雁，北风悲壮屡闻蝉。思量世事真如幻，合置穷愁顿酒边。
远翠楼，为殊无别上人赋
张昱（元代）

坐来未觉西山远，紫翠千峰隔画阑。此处岂容携酒到，任谁只得捲帘看？

雪晴黛拂蛾眉绿，雨过螺堆佛髻寒。分得半棂闲拄笏，床头宁复更弹冠？
春游
牟融（唐代）

锦袍日暖耀冰蚕，上客陪游酒半酣。笑拂吟鞭邀好兴，

醉欹乌帽逞雄谈。楼前弱柳摇金缕，林外遥山隔翠岚。

正是太平行乐处，春风花下且停骖。
题兴化小阁
李新（宋代）

田界纹楸看绿玉，池分龟兆渴清泉。
水曹载酒非无意，小雨留人信有缘。
和三兄见寄
赵抃（宋代）

棣萼遥南国，苏萱种北堂。雪音何处断，风翼自回翔。

送目吴天阔，传辞楚水长。通宵识归路，惟梦到吾乡。
舜庙怀古
佚名（唐代）

游湘有余怨，岂是圣人心。
竹路猿啼古，祠宫蔓草深。
素风传旧俗，异迹闭荒林。
巡狩去不返，烟云怨至今。
杨花
楼钥（宋代）

为我轻攀绿柳枝，带花低护笑携归。
日长深院微风动，要看鬆绵当面飞。
村醉
卢仝（唐代）

昨夜村饮归，健倒三四五。摩挲青莓苔，莫嗔惊著汝。
雪夜不寐偶成短句十首渭北春天树江东日暮云
陆文圭（元代）

客瞄千万端，攻吁愁不出。
谁能事低首，挥杯送白日。
示寂偈
释真如（宋代）

昨夜三更，风雷忽作。云散长空，前溪月落。
晚春永宁墅小园独坐，寄上王相公
钱起（唐代）

东阁一何静，莺声落日愁。夔龙暂为别，昏旦思兼秋。

蕙草出篱外，花枝寄竹幽。上方传雅颂，七夕让风流。
拟李义山柳枝词五首
陈师道（宋代）

江青沙日暖，雄鸭雌鸳鸯。
相看不相识，花晚褪红香。
寄章仰苏
陈以豫（清代）

平生豪气渐销除，深悔当年少读书。壮不成名今已矣，身还多病欲何如。

相看灯下妻儿共，每忆山中父老疏。白饭青蔬能一饱，人生最好是家居。
鲍步江见过
尹嘉铨（清代）

有怀淡荡人，好共忘机者。举觞见宗之，论文称白也。

山雨欲催诗，风来倍潇洒。
进和圣制元夕诗
王安中（宋代）

斗城云接始青天，汴水浮春放洛川。缯巘千峰延璧月，珠帘十里晃灯莲。

五门端阙初元夕，万历宣和第二年。圣世亲逢叨四近，颁觞连日缀群贤。
杂诗（四首）
史忠（明代）

万树深林冻欲僵，高人吟雪坐寒窗。
渔翁蓑笠归来晚，欲买前村新酒缸。
题常山草萍驿
赵鼎（宋代）

才过常山到草萍，驿亭偏喜雨初晴。麦畦水涨黄云重，柳絮风吹白雪轻。

身世自今忘俗虑，宦途从此快吟情。魏公已辍江西镇，犹有甘棠颂政声。
此君室
方蒙仲（宋代）

矫矫不可羁，一节足千古。
桃李闹漫山，岁寒谁汝数。
过华亭留别吴山诸友
任士林（元代）

出处何时定，归栖老尚迟。江山无倦客，天地有真知。

竺岭呼猿日，华亭听鹤时。平生爱杯酒，到处付襟期。
西郊
陆游（宋代）

七十辞北阙，五亩寄西郊。
泳水鱼依藻，摩云鹤结巢。
丐僧时问疾，卜叟或论交。
社栎天全汝，宁当叹系匏？
赠孔道士
赵师秀（宋代）

生来还姓孔，何不戴儒冠。
诗好逢人诵，琴清只自弹。
访师行郡远，爱竹透庵寒。
见说丹炉内，黄金化不难。
感事赠周子寿二首
刘应时（宋代）

毛遂处赵庭，囊颖初不起。
昭君在匈奴，画工一夕死。
取士无取名，名下非真士。
哀弦有余音，为君聊洗耳。
阳夏何正卿作叠语四句未成章予复以叠语寄之凡四变文
麻九畴（金朝）

缊缊蠢蠢何等民，矫矫亢亢内守贞。昂昂藏藏独异俗，落落莫莫不厌贫。

归与归与且糊口，凤兮凤兮德衰久。乐云乐云无弦琴，命乎命乎一杯酒。

匪鳣匪鲔故为藏，避言避世必也狂。至大至刚秣吾马，爰清爰净脩我墙。

用之舍之时所系，晋如摧如宁复计。暖然凄然任春秋，优哉游哉聊卒岁。
靖节祠堂
李亨伯（宋代）

道出古柴桑，渊明祠有堂。春逢杨柳绿，秋及菊花黄。

有酒尊居右，无弦琴在床。清名百世下，庐岳共存亡。
题寿师塔南轩
何执中（宋代）

焚修六七龄，内外已圆成。教相论因果，冥心契死生。

纸窗应自白，花砌本无情。燕坐观浮世，谁非走利名。
寄题临江徐氏海棠巢
项安世（宋代）

红锦山颠著醉眸，赤栏杆外数花头。烟中月下看不足，叶里花间睡即休。

迷住子规疑蜀国，归来黄鹄认柯邱。他时我与君为对，莲叶中间作钓舟。
外舅庄子尚生辰 其三
仲并（宋代）

两州佳誉亚龚黄，琳馆归来道益光。凛凛松筠非俗韵，诜诜兰玉见馀芳。

梅催寒萼春初破，月满冰轮夜未央。景物渐新人不老，年年于此醉华觞。
避贼书事十三首 其一
左纬（宋代）

凶贼意何惨，杀人焚其庐。我命虽仅免，我家已为墟。

譬如巢南鸟，巢破不得居。朔风吹黄草，飞去将何如。
石湖怀范成大
弘历（清代）

参政筑园处，峰奇渚净间。抗金存气节，匡宋岂高閒。

飞白淳熙代，留青茶磨山。馀情寄翰墨，展读即开颜。
春贴子皇帝阁六首 其二
韩维（宋代）

迎气来归胙，宜春祝降祥。皇心勤治切，应喜寸阴长。
至游堂二首
袁说友（宋代）

力田须逢年，掘井须及泉。
学者志于道，如以规正圆。
及其见道时，揽辔谁争先。
筌蹄蜕陈迹，羽化而登仙。
是中时反观，一一人之天。
森然众妙现，所见惟所便。
猗与至游者，日运万里船。
胸中三景轴，与道相因缘。
道大心以悟，心远见孰偏。
一室景象存，物物随餐眠。
不游以为游，至乐无冥颠。
游非在山水，默与山水联。
天下有至游，得道有至贤。
贤者以道游，百游不一愆。
至于游俱忘，公与道独全。
谈笑出清风，樽罍益欣然。
张扁诧中郎，训记增雄编。
嗟予幸升堂，顿觉尘垢湔。
从公至游境，左右余芳鲜。
归来欲语人，心知口难传。
以谢玄晖鼓吹曲分题赋诗送萧伯龄赴春官 其二 金陵帝王州
梁兰（明代）

大明丽中土，南京□王城。允矣天命符，实从王迹兴。

明堂当中开，四夷日来庭。宵衣亟平治，临轩策材能。

眷言竭臣忠，千载扬芳声。
春暮留云阁感怀 其三
佘翔（明代）

乌石山前草阁孤，风流曾集竹林徒。重来多少伤心事，眼底山河邈酒垆。
卷中见亡友王官谷姓字感赋 其一
袁宏道（明代）

残墨犹香落姓名，孤缸清夜泪充横。公然墨发人将去，毕竟青山约未成。

心事如冰见底里，交游于我快平生。柳浪湖上深更月，料得诗魂近水行。
鱼戏动新荷
华镇（宋代）

风日向清和，游鱼水面多。逶迤浮巨壑，摇漾动新荷。

密倚纤茄转，轻翻绿影俄。参差吹弱藻，潋滟起微波。

跃跃同盈沼，洋洋类舞河。因知濠上意，不羡越溪歌。
永州西亭
吕本中（宋代）

旧闻西亭胜，独盛湘湖间。山秀水亦好，千里在凭栏。

今来乃不然，眼境故未宽。环城但浊水，满目唯荒山。

如何柳司马，肯为此解颜。始知忧虑久，方觉所遇安。

我从避地来，山水亦饫观。初不厌岭峤，况敢嫌荆蛮。

徘徊念昔人，亦作故意看。所惭二三子，来不倦跻攀。

开轩纳微凉，共享一日闲。说诗到雅颂，论文参诰盘。

快若箭破的，圆如坂下丸。此乐固可乐，此盟安得寒。

天暑畏道路，时危安阻难。相逢得少款，莫问何时还。

何须待杯酒，始尽平生欢。
题心远别墅
张炜（宋代）

闻说藏修所，凭已更接溪。
百花攙序发，万竹剪云齐。
地胜尘无染，廛居俗正迷。
二王诗绝唱，何用我留题。
壬戌首春十九日锁宿玉堂四绝
刘克庄（宋代）

秀师罪我当犁舌，贺母嗔儿欲吐心。
老去未偿文字债，始知前世业缘深。
送长史管公时敏朝京
丁鹤年（元代）

黄鹤楼前画舫开，送车千辆动浮埃。楚人独数苏从谏，齐士谁过管仲才。

报政每随鹓鹭入，览辉重见凤凰来。君心东注同江汉，一一敷陈对玉台。
呻吟斋睡起五首呈世弼
黄庭坚（宋代）

棐几坐清昼，博山凝妙香。
兰芽依客土，柳色过邻墙。
巷僻过从少，官闲气味长。
江南一枕梦，高卧听鸣桹。
题缑山王子晋庙
郑畋（唐代）

有昔灵王子，吹笙溯泬。六宫攀不住，三岛去相招。

亡国原陵古，宾天岁月遥。无蹊窥海曲，有庙访山椒。

石帐龙蛇拱，云栊彩翠销。露坛装琬琰，真像写松乔。

珠馆青童宴，琳宫阿母朝。气舆仙女侍，天马吏兵调。

湘妓红丝瑟，秦郎白管箫。西城要绰约，南岳命娇娆。

句曲觞金洞，天台啸石桥。晚花珠弄蕊，春茹玉生苗。

二景神光秘，三元宝箓饶。雾垂鸦翅发，冰束虎章腰。

鹤驭争衔箭，龙妃合献绡。衣从星渚浣，丹就日宫烧。

物外花尝满，人间叶自凋。望台悲汉戾，阅水笑梁昭。

古殿香残灺，荒阶柳长条。几曾期七日，无复降重霄。

嵩岭连天汉，伊澜入海潮。何由得真诀，使我佩环飘。
题赵宜兴万里江山图
陈克（宋代）

惨淡何人画，飘飖万里心。云轻春树暗，日落暮江深。

细酌渊明酒，仍弹子贱琴。知公湖海气，对此益骎骎。
秋怀三十六首
邵雍（宋代）

青蕉叶披敷，碧芦枝偃亚。
风雨萧萧天，更漏沉沉夜。
彼物固无嫌，此情又何讶。
但念征路人，天涯尚留挂。
秋怀
张嵲（宋代）

忽忽经年事，悠悠滞客心。
晚花生废圃，老树立秋阴。
岂有清樽醉，宁辞白发侵。
楼高见膏发，老大怯登临。
为百岁潘仁需翁寿
屈大均（明代）

七朝留得太平翁，服食无营似窦公。鬓左不须双肉角，心中自有一方瞳。

两儿杖国年皆至，三叟锄田事亦同。大斗争持堂上献，我来先拟问还童。
题君子亭
赵蕃（宋代）

菊落渊明手，爱人仍及乌。
荷花定好友，周子亦陶徒。
和无逸子敬独姥山
牟巘（宋代）

维址呀洞户，云气一缕烟。老龙蓄精祐，万石护其巅。

从此叩林屋，倒翻水中天。金庭漫隔凡，穷探未拟旋。

轰豗四面动，兀坐孤寂然。颇疑北山脉，跨湖潜属联。

归来梦所历，跳波撼昼眠。种橘化为枳，我发日已宣。

何时崦边路，去伴毛公仙。独姥旧闻名，俚俗讹已传。

一朝得妙语，涂抹乃更妍。天姥似失色，叶姥休语年。

而我复自笑，槁乾非叶鲜。聊以调二士，鼓棹还延缘。
千秋岁引 寿蘧庵先生七十
陈维崧（清代）

松作龙形，枣如瓜大。游戏神通复何碍。当初摇鞭过韦杜，而今泛宅来吴会。

凤凰池，麒麟阁，抽身快。

且喜墨离山泼黛，且喜元宵灯尚赛。万事难消风月债。

茶铛沸来同字煮，酒旗挑处和愁卖。四时花，三弄笛，身长在。
寄冢宰王公二首 其一
欧大任（明代）

台衡星照赤麟袍，家是王祥有佩刀。霄汉双飞鸿雁字，风云并起凤凰毛。

龙门史待抽金匮，江左才应让彩毫。从此衣冠传盛事，驷车争看里门高。
读文文山先生集不觉饮泣集先生句成六绝 其三
张家玉（明代）

鲁连大节岂容磨，回首中天感慨多。春事暗随流水去，江山如此故都何。
舟过桐庐三首
杨万里（宋代）

近县人人喜，来船岸岸移。
偶因小泊处，恰是早餐时。
唤仆答相乱，看山寒不知。
横洲犹半在，今岁水生迟。
过盘山古刹
福存（清代）

翠微幽远处，樵径接云门。涧草自霜色，崖花余雪痕。

山空人语寂，树密鸟声繁。欲访峨嵋老，无由倩野猿。
七台山
黄克仁（宋代）

登陟最高顶，四围山尽低。
星辰可手掬，杉桧与天齐。
只觉风生腋，恍如云作梯。
何当谢尘事，来此共幽栖。
将去大通久雨始晴治诗就毕 其一
林旭（清代）

一春不恨不曾晴，晴去荒洲作么生。今日肯晴宁有意，可知天也速人行。
题灵鹫四首
汤汉（宋代）

引泉已成沼，对石宜破窗。
他年涧上桥，为子书春淙。
感兴 其四
李经述（清代）

昔有素心子，抱袂时相随。今昔既殊势，恻恻令心悲。

荃兰变萧既，灌溉无能为。此地非京洛，素衣胡乃缁。

古人乞食者，问君君岂知。
凝香堂
晁公溯（宋代）

讼庭鞠茂草，圜扉生网虫。
政成胡不乐，酒肴可从容。
人云倡优拙，公在宴寝中。
翰墨以自娱，落纸惊游龙。
壁间三大字，笔画元自工。
焚香日清坐，未觉尘事蒙。
窗虚度清光，帘疏卷秋风。
隐几众山碧，题诗秋叶红。
修篁发清籁，为公奏笙镛。
坐客怃然笑，此兴谁能同。
但闻太守乐，焉知清静功。
次韵郑省仓
方岳（宋代）

归去来兮月一船，世途难似上青天。
烟蓑自与轻鸥狎，却在风涛阿那边。
题秋江唤渡
胡长孺（元代）

道傍木叶如渥丹，归急不知行路难。青嶂碧溪自唤渡，蹇驴破帽秋风寒。

裹头长须甚德色，肩轻不借有馀力。人间尘土深复深，谨勿重赋招隐吟。
次德符韵六诗 南堂分韵得秋字
邹浩（宋代）

大火不东驻，高堂文字秋。青蝇付驱除，白日堪迟留。

鸡痈落新烹，瓜疐收轻浮。尚有明月在，倘能如故不。
赠越倅胡郎中
华镇（宋代）

天上元宵后，中阶瑞气豪。乾坤扶睿哲，山岳孕英髦。

识量东溟阔，才华北斗高。序迁登半刺，清选陟诸曹。

庆旦回新律，邦人荐寿醪。椿龄祈永固，荣应吕虔刀。
玉峰登眺得初字
戴炳（宋代）

玉峰奇绝处，短策步崎岖。海近潮声壮，山空树影疏。

吟情危眺外，饮兴薄寒初。数点新来雁，高飞不羡渠。
送陈幼度运干 其一
戴复古（宋代）

台幕三年最，云霄万里程。西山饯行色，南浦棹新晴。

骨秀荆山璞，胸涵元气英。更携扛鼎笔，祇合上蓬瀛。
题汪西颢花坞卜居图即送归武林
尚廷枫（清代）

高月弄明色，惠风扬远心。西溪水流浅，香坞春光深。

我友欲归隐，结庐在峰阴。因思饭僧后，卧看梅花林。
题张敬仲寒岩瀑泉
魏庆芝（宋代）

朱弦莫余和，落指空琅然。
天风远送将，去作碧岩泉。
参文殊禅道上得栖字
郑善夫（明代）

移舟泊浅渚，风日便轮蹄。不雨江声定，长阴野意齐。

香厨钟后饭，田舍午时鸡。入山应未得，聊尔学禅栖。
次韵仲归观弈
许及之（宋代）

绿阴昼静熟观棋，横出宁分正与奇。要处不容留活眼，忙时翻与敛愁眉。

手谈大似衔枚战，坐隐几同过枕师。著罢了然无胜负，机心却许白鸥知。
金刚随机无尽颂 其二 应化非真分第三十二
释印肃（宋代）

有为皆梦形，颠倒执三生。善财不费力，百城一念登。
月节折杨柳歌十三首 其三 三月歌
佚名（魏晋）

泛舟临曲池。仰头看春花。杜鹃纬林啼。折杨柳。双下俱徘徊。我与欢共取。
含晖亭
李洪（宋代）

渺渺曦车旸谷升，东封日观未容登。
山僧更约中宵看，列炬煌煌现圣灯。
渔樵清话
王恭（明代）

樵歌日日出林扉，赢得身闲坐钓矶。莫向相逢笑贫薄，人生此乐也应稀。
万竹轩 其四
黄裳（宋代）

八十诗翁想出尘，此君长与驻青春。金华琐碎閒垂地，安用侯封况渭滨。
赵野云
许棐（宋代）

载雨驾雷翻覆顷，漏星藏月卷舒间。若将云与诗人比，政恐云无日日闲。
苍溪县寄扬州兄弟
元稹（唐代）

苍溪县下嘉陵水，入峡穿江到海流。

凭仗鲤鱼将远信，雁回时节到扬州。
重宿三茅道房二首 其二
尹台（明代）

夙籍几年辞紫府，幽斋昨夜梦黄庭。玄筌未托高丘士，道笈长缄大洞经。

白日骑龙谣已幻，青霄化鹤事空铭。茅君近在尘凡境，咫尺清思隔窈冥。
凤衔杯·留花不住怨花飞
晏殊（宋代）

留花不住怨花飞。向南园、情绪依依。可惜倒红斜白、一枝枝。经依雨、又离披。
凭朱槛，把金卮。对芳丛、惆怅多时。何况旧欢新恨、阻心期。空满眼、是相思。
次汉英教授示和尹少稷韵四首
汪应辰（宋代）

頖宫夫子日扃门，厌听儿曹说怨恩。
犹念贫交无与乐，时流妙语到荒村。
山斋
郭印（宋代）

我本丘壑姿，脱巾为谋食。
随牒几推迁，铜章领岩邑。
初期窃馀閒，焚香弄书册。
文法何苦多，日力不暇给。
讼纸秋叶翻，使符星火急。
自怜拙追科，难复济繁剧。
秋毫殊未试，直道聊抆拭。
白眼已纷纷，丹心犹汲汲。
要令四万家，实惠涓尘及。
怒骂奚足云，此意天应识。
西斋靓且深，於焉少游息。
幽独谁相对，古壁苍崖立。
高人喜过从，玄论挥八极。
世情一笑休，欲语不如默。
句
赵彦端（宋代）

来日泥香催燕子，归时桑老趁蚕收。
送陆通判 其二
王十朋（宋代）

我十年前游会稽，堂名民事寓招提。去寻神禹藏书穴，归溯子招乘兴溪。

万壑千岩形梦寐，十峰双涧记留题。鉴湖倘许知章乞，首访故人尊共携。
画堂春·一绡香暖看灯衣
许棐（宋代）

一绡香暖看灯衣。领珠襟翠争辉。金球斜?雪梅枝。著带都宜。桃艳妆成醉脸，柳娇移上歌眉。一轮蟾玉堕花西。携手同归。
从礼载酒要余及明叔游合普六首
赵蕃（宋代）

此君佳处是长身，静绕吟行要日亲。
何事当前遽安障，未能忘俗遂忘真。
蛮中醉（一作张籍诗）
杜牧（唐代）

瘴塞蛮江入洞流，人家多在竹棚头。

青山海上无城郭，唯见松牌出象州。
游武夷山二绝 其二
韦骧（宋代）

心爱仙山役世缘，乘轺欲去谩留连。更祈秋日停羲驭，莫遣回头怨暝烟。
河渎神
孙光宪（五代）

汾水碧依依，黄云落叶初飞。翠娥一去不言归，

庙门空掩斜晖¤

四壁阴森排古画，依旧琼轮羽驾。小殿沉沉清夜，

银灯飘落香灺。

江上草芊芊，春晚湘妃庙前。一方卵色楚南天，

数行斜雁联翩¤

独倚朱阑情不极，魂断终朝相忆。两桨不知消息，

远汀时起鸂鶒。
送张真州大经
赵蕃（宋代）

渺渺春江绿水波，客中送客倍愁多。一麾出守输公去，三径就荒如我何。

暂为淮人符剖竹，即归汉殿橐持荷。异时治状称优最，十万疲羸蒙拊摩。
小梅轩
袁华（明代）

浮家一舸逐鸱夷，瀛海微茫渺所思。直欲星槎天上去，何如雪艇月中移。

窗开山木听溪放，帘捲江花看水嬉。独倚飞轩瞰归鸟，楚云湘雨念深期。
和中本留题照石诗
虞俦（宋代）

故人别来知几年，怪我相逢须鬓白。
看镜功名不用频，苍苔遍教留行迹。
蚤知宇定发天光，未闻终日介如石。
此理昭然何足疑，来诗并遣镌崖壁。
赋得春风啜茗台
弘历（清代）

因迥得高台，春风小憩来。竹垆仿惠上，凤饼出闽隈。

第一泉犹近，彼双符慢催。试看文武火，绝胜圣贤醅。

咏继三清句，香生大邑杯。君谟因事纳，遐想信忠哉。
村居即事六言十首
刘克庄（宋代）

磐石时时垂钓，茅檐旦旦负暄。
小杓行鱼羹饭，长竿晒犊鼻褌。
次韵熊叔雅七言
刘子翚（宋代）

只今漂荡贾长沙，来往三山蹑纬霞。
马上新诗犹忆友，枕边幽梦不离家。
风惊枯苇连汀雨，霜着寒枫满树花。
却记梁园初识面，干戈岂料落天涯。
喜吼万慧均二公从匡庐奉佛舍利还 其一
释今无（明代）

脚底何曾路不平，薰风秋气往来轻。珠江吞却鄱阳月，百粤长空万古明。
㠠昆谣呈张㠠山明府
卢楠（明代）

朝乘五岳鹤，暮望十洲云。寻山不厌㠠昆远，笑谒㠠昆入紫氛。

㠠昆名岳天下闻，巴江前绕接氤氲。翠屏巉岩斜轧几万丈，玄猿夜啸临江濆。

冯夷水仙何超忽，凌风起舞㠠昆月。苍藤翳霭看不见，欲上㠠昆苔径滑。

昔闻天台山，岧峣摩天关。赤城起霜色，王乔时来还。

洞天已与㠠昆别，为说㠠昆生汗颜。㠠昆谣，谣且远。

仙茅千载留灵根，玉叶金葩待君饭。君意讵可论，恍若岷山源。

漰湱赴溟海，聊可比君恩。生来未识㠠昆路，此身几日登㠠昆。

㠠昆谣，谣未巳。早晚化为㠠昆原上之青松，常倚㠠昆望江水。
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其八
释德洪（宋代）

高谊今照人，剧谈旧惊座。别来如许久，一见千愁破。
绝句二首
刘克庄（宋代）

枝上好花无十日，松梢老叶有千年。
静中勘破人间世，醒者常愚醉者贤。
雨中由黄草坪过武陵山
谭宗浚（清代）

涉想登灵峰，昏旦忽移景。飞阴失寸晖，晦色惑诸岭。

贾勇循涧失，笋鞋任驰骋。风霆浩啸翻，草树逞妍靓。

陡缘万松巅，趋下若窥井。一诺许山灵，颠踣吾有命。

媻姗趁蒙茸，暗昧露光炯。缒幽一岩穿，造极万峰迸。

却乘险阻尝，喜得妄邪屏。险中博欢娱，事过趣弥永。

轩冕有危机，何者真乐境。平生游屐多，屈指半天幸。

山中难久留，浩歌下萝径。
木犀
姚勉（宋代）

卖花担上买秋光，分贮冰壶沁晓凉。
滴取露珠供砚水，笔头已觉带天香。
次韵宋尚书山居十五咏·见一庵
方岳（宋代）

有山如此且深登，等一逍遥鷃与鹏，
只作住庵看便了，华阳衔亦不须称。
挽葛签判
刘宰（宋代）

少长相望十五年，君须未白我华颠。拟求勾漏还丹术，忍赋山阳怀旧篇。
兵餽行
李复（宋代）

调丁团甲差民兵，一路一十五万人。
鸣金伐鼓别旗帜，持刀带甲如官军。
儿妻牵衣父抱哭，泪出流泉血满身。
前去不知路远近，刻日要渡黄河津。
人负六斗兼蓑笠，米供两兵更自食。
高卑日概给二升，六半才可供十日。
大军夜泊须择地，地非安行有程驿。
更远不过三埂里，或有攻围或鏖击。
十日未便行十程，所负一空无可索。
丁夫南运军北行，相去愈远不接迹。
敌闻兵侵退散隐，狡筭极深不可测。
师老冻饿无斗心，精锐方出来战敌。
古师远行不裹粮，因粮于敌吾必得。
不知何人画此计，徒困生灵甚非策。
但愿身在得还家，死生向前须努力。
征人白骨浸河水，水声鸣咽伤人耳。
来时一十五万人，凋没经时存者几。
运粮惧恐乏军兴，再符差点催餽军。
比户追索丁口绝，县官不敢言无人。
尽将妇妻作男子，数少更及羸老身。
尫残病疾不堪役，室中长女将问亲。
暴吏入门便驱去，脱尔恐为官怒嗔。
纽麻缠腰袍印字，两胫束布头裹巾。
冥冥东西不能辨，被驱不异犬豕群。
到官未定已催发，哭声不出心酸辛。
负米出门时相语，妻求见夫女见父。
在家孤苦恨竛竮，军前死生或同处。
冰雪皲瘃遍两脚，县泪寻亲望沙漠。
将军帐下鼓无声，妇人在军军气弱。
星使奔问来几时，下令仓黄皆遗归。
闻归南欲奔汉界，中途又为西贼窥。
凄恻自叹生意促，不见父夫不得哭。
一身去住两茫然，欲向南归却望北。
重送潘舍人
韩淲（宋代）

雪里春风使者舟，万钉横带紫绮裘。王人自占诸侯上，汉使何妨绝塞游。

铁瓮城头过京口，金山江外是扬州。宫桃御柳开时候，黄道归来拜冕旒。
表弟方时父寄荔子名草堂红若欲与吾家玉堂红
刘克庄（宋代）

忽有尺书来委巷，断无半颗奉权门。
且为锦荔支联句，不记金莲烛代言。
颇羡彩毫摛老作，未应丹实减初元。
明年倍熟平分吃，畅杀兹溪与后村。
二十九日明白庵主寂灭之日用欲得现前莫存顺逆为韵作八偈 其二
释德洪（宋代）

然灯有法传，释迦当即得。但闻记别音，乃知无所获。

精真妙平等，明告恐疑惑。永怀常不轻，好心遭捶掷。
拟古十九首 其九 庭中有奇树
姚光虞（明代）

迟迟艳阳日，蔼蔼众芳发。忽忆同心人，经时向吴粤。

采芳欲遗之，天长路难越。卷置怀袖中，馨香何由彻。
次韵刘仲高怀外舅家梅花
朱松（宋代）

柯山月下婵娟影，前度刘郎馀故情。诗成回首恋三宿，我亦惜花痴半生。

雁沉寒水菩提长，虫蚀真诠章句清。西湖悬绝得鸾喙，可但能专五字城。
听素法师讲《法华经》
皎然（唐代）

法子出西秦，名齐漆道人。才敷药草义，便见雪山春。

护讲龙来远，闻经鹤下频。应机如一雨，谁不涤心尘。
莫愁
李商隐（唐代）

雪中梅下与谁期，梅雪相兼一万枝。

若是石城无艇子，莫愁还自有愁时。
幽兰次十八兄韵六言四首 其四
薛季宣（宋代）

超出世间凡品，叵闻鼻观馀香。春入有花不艳，院小无人自芳。
竹所夜思
史弥宁（宋代）

保社荒寒欠主盟，此君却解以诗鸣。
风窗满耳吟秋句，比似侬诗渠更清。
淳佑辛酉立秋后一日游鼓山
释道冲（宋代）

野径斜连石涧傍，草根昵昵语寒螀。
郊原经雨多秋意，庭院无人自夕阳。
风卷暮云归碧嶂，叶随野水入寒塘。
数家篱落枫林外，枳壳垂青菊绽黄。
淀河杂咏 其二
阮葵生（清代）

栲栳园西夕照黄，菰蒲烟水望迷茫。草桥关口虹堤亘，赢得儿童拜六郎。
题崇福寺禅院
崔峒（唐代）

僧家竟何事，扫地与焚香。清磬度山翠，闲云来竹房。

身心尘外远，岁月坐中长。向晚禅堂掩，无人空夕阳。
山行
卫宗武（宋代）

红紫飘零笋蕨抽，一年芳事又成休。
榆钱万叠春难买，落絮随风万点愁。
陪燕公游灉湖上寺
赵冬曦（唐代）

江外多山水，招要步马来。琴将天籁合，酒共鸟声催。

岩坐攀红药，溪行爱绿苔。所怀非此地，游望亦裴回。
钱宗卿得当涂守
韩淲（宋代）

垂上甘泉玉笋班，又看均逸贺朱幡。当涂自是号名郡，近北还朱出异恩。

西望雪堂应坐啸，东连钟阜要蕃宣。名卿所至人皆仰，青镜从渠霜鬓繁。
送都大茶马入觐八绝句 其二
项安世（宋代）

使者东南甲第开，日边云气近蓬莱。要令二□知名字，故遣穷边万里回。
林德祖有诗寄光禄蒋卿梦锡阶及送朱博士骏发终篇皆见及次韵寄怀 其二
程俱（宋代）

金华王府九天开，夜诵何人荐逸才。太学诸生终莫挽，长沙贤傅几时来。

别离传恨空鱼素，岁月如飞逐管灰。亦欲相追老湖海，稽山肯放酒船回。
题半窗梧影
胡奎（元代）

本是一株无影树，尚留此影半窗前。夜来定起无寻处，水在瓶中月在天。
浣溪沙
朱敦儒（宋代）

风落芙蓉画扇闲。凉随春色到人间。乍垂罗幕乍飞鸾。

好把深人添绿酒，休拈明镜照苍颜。浮生难得是清欢。
今日何夕
曾丰（宋代）

今夕何夕，粲者如许。
日在于参，心在于户。
心与火俱，火为心主。
老人在南，盖得其所。
桐庐县
释文珦（宋代）

潇洒桐庐县，名闻汉代余。
民风尚耕钓，土物富薪蔬。
江水连衢港，云山带越墟。
终期置茅屋，邻近钓台居。
庭桧呈蒋颖叔
曾巩（宋代）

樛枝高下秀森森，曾寄名卿异俗心。草舍一时成往事，松身千尺见新阴。

声清不受笙竽杂，气劲能遗霰雪侵。汉节从来纵真赏，谢庭兰玉载芳音。
王子章以道院迎仙客书堂隐相儒为题以栖字金字为韵 其二
郑真（明代）

投老星星鬓发侵，经纶事业岂无心。半生独对孙康雪，万里终为傅说霖。

碧草窗前空日暮，紫薇垣底自春深。夜来有客欣相问，卖得文章几百金。
东台
李彭（宋代）

门巷依依称意苔，杖藜野色逐人开。马驹卓锡今应在，康乐翻经那复来。

云物苍茫山远近，波声宛转水萦回。风流赖有潘怀县，一洗从前猿鹤哀。
题张羲阳道院
马凤翥（清代）

道人爱饮灵泉水，清晓提壶露湿衣。黄叶不离松下火，白云常湿竹间扉。

厨香斋钵和钟动，塔响檐铃识鸟归。何日丹炉容我伴，荷锄还问药苗肥。
眼儿媚 放钩声
黄钧宰（清代）

铜壶催漏鸭炉温，窗月正黄昏。金敲络索，玉鸣条脱，别样销魂。

流苏低缀银缸转，馀韵入琴尊。枕屏微逗，帐文轻掠，准备温存。
次梓潼
宋祁（宋代）

行行芳序深，秀色媚诸岑。
早叶易经吹，暖云难久阴。
拥条孤狖啸，戏荇一凫沈。
不是无樽酒，其谁共献斟。
春蚕词
郑任钥（清代）

蚕月人家爱晴旭，纸筐分叶声满屋。三眠过后桑树稀，称来银茧缫为丝。

山村日午纬车响，榆柳阴阴烟火迟。忆昔民间累苛派，新丝二月长先卖。

近年儿女有完襦，急公更足偿私债。艰难衣食在农桑，年年拜祭马头娘。

不辞小妇闺中苦，愿作山龙藻火裳。
妓女
邵谒（唐代）

天若许人登，青山高不止。地若许人穷，黄泉深无水。

量诸造化情，物成皆有以。如何上青冥，视之平若砥。

日下骋琅玕，空中无罗绮。但见势腾凌，将为长如此。

炫耀一时间，逡巡九泉里。一种为埃尘，不学堕楼死。
误佳期·闺怨
汪懋麟（清代）

寒气暗侵帘幕，孤负芳春小约。庭梅开遍不归来，直恁心情恶。
独抱影儿眠，背看灯花落。待他重与画眉时，细数郎轻薄。
立春
仇远（元代）

山城历日到每迟，新春残腊俱不知。
若非一鞭醒寒梦，梅柳争春无了时。
牛刀小试东风手，目中全牛果何有。
勾芒舁归古庙中，官吏升堂酌春酒。
送冯子庄赴秦州将官述其督诗之语以广篇首
李之仪（宋代）

我诗易得君休叹，君节难攀我自知。问会但嗟归有日，奏功方看独先时。

箫笳部曲催骄马，绵绣山川入綵旗。莫讶黄金偏满手，平生□□是男儿。
昭庆寺
朱继芳（宋代）

幽寻得胜趣，城市几人能。
古柳深吕磬，长廊尽处灯。
画龙听说法，塑佛看斋僧。
别寺经行遍，兹游昔未曾。
台阳八景
觉罗四明（清代）

绕屋千竿掩映，飘空万派汪洋。济川我愧无具，但愿海波不扬。
菩萨蛮 其一
高佩华（清代）

沉沉帘幕霏霏雾，濛濛细雨连朝暮。终日掩柴扉，燕儿犹未归。

栏边花事了，谁惜春光老。明月几时来，湿云吹不开。
麦饭熟
邵定翁（宋代）

麦饭熟，儿莫哭，阿爷捣麦麦煮粥。煨一虾，配麦粥，饱儿腹。

去年春梢餔麦田，驮儿走窜青山颠。归来破灶无晨烟，儿孩不知今岁强。

床头贰釜又一囊，俭惜可补两月粮。老夫展拜妻烧香，谢苍苍。
题安分轩
辨才（唐代）

知君近构竹间房，墙下新栽几树桑。采药不辞沾雨露，禦寒聊欲足衣裳。

春深门外车无迹，秋晚篱边菊有香。我亦林泉安分者，向寻时过小池塘。
九日栾城逢赵侍御
林大春（明代）

曾为汉使接清班，犹记周游河济间。此日相逢对秋色，与君未减旧时颜。

孤城月落中山出，平野烟销滹水还。不用登高重垂泪，风云直北是京关。
玉楼春 其九 八叠前韵，记南中景物
樊增祥（清代）

南飞一雁霜翎刷。苦忆莼羹青玉滑。绿枨树底纳鱼租，粉菊篱玉堆蟹甲。

陆郎自饭松陵鸭。邻寺趁斋清磬戛。终然服食爱江南，笋苦蕨甜花芥辣。
秋怀
陈师道（宋代）

稍稍昏烟集，冬冬一再更。
短檠昏细字，高枕忘平生。
来雁妨身健，新杨唤眼明。
己须甘酒力，不用占时名。
赠卜士罗景中
王汝玉（明代）

君平昔隐城都市，曾阐先天开卦肆。百钱一日足生涯，独坐焚香门静闭。

一自仙游去不还，清风千古洒人间。姑苏有客好沈静，术精龟卜家阊关。

春风花开秋叶落，此身不受尘羁縳。已将心事付浮云，长日逍遥有馀乐。

姑苏前度盛豪华，甲第连甍凌紫霞。一朝事往人何在，翻作寻常百姓家。

何如寂寞无拘系，俯仰穷探得深意。天心水面风月佳，得失荣枯两相弃。
文安国挽词二首
黄庭坚（宋代）

七闽家举子，百粤海还珠。
往日推忠厚，穷年领转输。
一床遗杖屦，万事委锱铢。
岂有苍茫恨，归巢未拮据。
次韵酬子之孟见赠
张镃（宋代）

相逢未问有诗新，识得全然少得人。
莫怪世间多不爱，翰林憔悴少陵贫。
赠叶苔矶
释行海（宋代）

养竹栽花住玉京，已将功业付闲情。
太平世上无豪杰，大雅场中有老成。
白日长思泉石趣，青楼空沸管弦声。
冷观人事如碁局，谁肯忘机过一生。
小隐杂咏
周笃棐（明代）

莫笑枌榆栖，尘缘未了期。元珠收象罔，真慧破须弥。

客至开棋局，情浓举酒卮。天韬终有解，八极驭云骑。
冬夜读几案间杂书得六言二十首
刘克庄（宋代）

鹦鹉洲犹自若，铜雀台安在哉。
老瞒真大不道，狂生恃小有才。
和陶诗六首·和杂诗
王阮（宋代）

遑遑行路难，汲汲艰食迫。
井田邈不再，兼并蔽阡陌。
永怀先父祖，遗我以清白。
出门无所容，疑此天地窗。
秋风瘦遥山，凉意惬行客。
江南记旧游，不历歧王宅。
岩下放言五首之钓台
黄庭坚（宋代）

林居野处，而贯万事。
花落鸟啼，而成四时。
物有才德，水为官师。
空明湛群木之影，搏击下诸峰之巘。
游鱼静而知机，君子乐而忘归。
清明
汪元量（宋代）

避难不知寒食，和愁大过清明。
都下纷纷跃马，湖边恰恰啼莺。
皇太后閤春帖子 其三
周南（宋代）

内殿家人礼，猩袍奉玉卮。椒盘勤盥馈，百世有孙支。
好事近（十二之十）
陆游（宋代）

觅个有缘人，分付玉壶灵药。谁向市尘深处，识辽天孤鹤。

月中吹笛下巴陵，条华赴前约。今古废兴何限，叹山川如昨。
兵火之后家藏坟籍荡然寄居江村欲借书诸公先寄此诗 其一
王庭圭（宋代）

卜筑江村翠岭坳，喜君书室近衡茅。牙签插架几千册，准拟从头借一抄。
谕志
孔平仲（宋代）

匣中有神剑，夜夜鸣不休。欲污单于血，思僇佞臣头。

不愿就斩马，贱用良自羞。深韬度岁月，怨气射斗牛。

仗君远提携，可以安九州。莫作铅刀顾，此非绕指柔。
虞美人
赵彦端（宋代）

断蝉高柳斜阳处。池阁丝丝雨。绿檀珍簟卷猩红。屈曲杏花蝴蝶、小屏风。

春山叠叠秋波慢。收拾残针线。又成娇困倚檀郎。无事更抛莲子、打鸳鸯。
苔钱三首
释智圆（宋代）

鑪冶祇应凭陋巷，富饶应不是豪家。
晚来雨歇茆堂外，散在闲庭买落花。
拟古七十首 其六十八 王龙标昌龄独游
王世贞（明代）

屏出乖物情，薄游寓余目。春风夫如何，时见千里绿。

蚕女犹未来，桑阴正渥缛。上有戴胜鸣，间关奏丝竹。

彼奏非有适，此会如见属。因之念友生，历乱我心曲。

沈思入迷径，回策从疲足。归及午饷馀，言跨返耕犊。
送齐北瀛太史奉使册封琉球
龚丰谷（清代）

绵邈球阳路，奇观海外游。岛明迎日出，浪远拍天浮。

人是来壶峤，楂同泛斗牛。纶音宣鬯处，感戴遍荒陬。
即事（黄州作）
杜牧（唐代）

因思上党三年战，闲咏周公七月诗。竹帛未闻书死节，

丹青空见画灵旗。萧条井邑如鱼尾，早晚干戈识虎皮。

莫笑一麾东下计，满江秋浪碧参差。
次韵答子实秦少章二首
陈师道（宋代）

英英黄金花，论时不论美。
靖节骨已朽，弃捐乃其理。
两公意有余，采采今未已。
尚念白头生，临风嗅霜蕊。
青城山会庆建福宫
范成大（宋代）

墨诏东来汹驿传，璇题金榜照山川。
祥开圣代千秋节，响动仙都九室天。
触石涌云埋紫逻，流金飞火烛苍巅。
祗应老宅庞眉客，长记新宫锡号年。
颂古
释道颜（宋代）

拄杖头边无孔窍，大千沙界犹嫌小。
毗婆尸佛早留心，直至而今不得妙。
海棠
梁持胜（金朝）

野杏山桃委路尘，芳华都属锦城春。只缘造物偏留意，任使无香亦可人。

粉白漫誇妆样巧，胭脂难染睡痕新。沈香亭子勾栏畔，消得君王比太真。
太师中书令魏国公册赠尚书令追封真定王赵挽
王禹偁（宋代）

经纬千年业，陶熔万物功。
藩垣龙节在，禁掖凤池空。
卤簿蒙寒雨，铭旌扬晓风。
太常草仪注，全似葬周公。
和圆通禅老韵二首
袁燮（宋代）

浮世营营只自私，谁参落叶与枯枝。
西来面壁原无语，却费圆通几首诗。
赴广东过东平马上因简萧九鼎
刘大夏（明代）

奉命南来十二程，风光感目不胜情。几家桑梓编新户，何处松楸蔽旧茔。

问俗独怜今日异，留田敢废后人耕。相逢莫道悠悠者，牧守如今是弟兄。
颂古四十五首
释如珙（宋代）

不曾出门去，庄上吃油糍。
庄主归相谢，侍者不得知。
前有尊酒行
郑学醇（明代）

前有一尊酒，后有三尺坟。坟前芳草几经春，君看寂寞重泉者，曾是英雄叱吒人。
答元方述怀作
陈与义（宋代）

不见圆机论九流，纷纷骑鹤上扬州。
令之敢恨松桂冷，君叔但伤蒲柳秋。
汝海蛇杯应已悟，襄陵驹隙竟难留。
来牛去马无穷债，未盖棺前盍少休。
谒金门·秋已老
吴潜（宋代）

秋已老。又是败荷衰草。客子安排归棹了。回头烟树渺。檀板休教歌杳。金兽且教香绕。一醉秋堂秋夜悄。从他霜漏晓。
松亭药根两上人集桐柏轩用襄阳游景空寺韵
性仁（清代）

犬吠秋阴夕，细听人扣关。雨驱残暑去，秋放小庭闲。

诗思碧梧外，客怀红蓼閒。荒厨有烟火，煮茗话空山。
宫词 其十五
王圭（唐代）

太尉洮岷破敌回，腰垂金带入关来。殿前献寿天颜喜，花覆千官拱御杯。
咏史诗。颍川
胡曾（唐代）

古贤高尚不争名，行止由来动杳冥。

今日浪为千里客，看花惭上德星亭。
客居三首 其一
戴良（元代）

豫作全身计，远投东海行。地偏惟养拙，岁久未知名。

苔径当湖辟，柴门逐水成。牧童时聚笑，穷老一先生。
书双竹湛师房二首 其一
苏轼（宋代）

我本西湖一钓舟，意嫌高屋冷飕飕。羡师此室才方丈，一炷清香尽日留。
昭君怨·春到南楼雪尽
万俟咏（宋代）

春到南楼雪尽。惊动灯期花信。小雨一番寒。倚阑干。
莫把栏干频倚。一望几重烟水。何处是京华。暮云遮。
闲居感旧偶成十绝乘兴有作不复诠次 其一
吕本中（宋代）

四海交游一信民，后来情分更谁亲。可怜相伴溪堂老，一去尘寰三十春。
偈颂一百零二首
释慧远（宋代）

腐鞲架壁本无情，致雨兴雷自有因。
倾倒十年放火口，高谭一有动公卿。
林长老，久相亲，仙宫回首玉为楼。
楚语吴歌曲调新。羚羊已挂悬崖角，
猛虎难藏露地身。万机彻处若为酬，
千圣头边合自由。佛国乍归金作界，
鹧鸪天（胡提舶生日）
洪适（宋代）

月上初弦映左弧。葭吹六琯转璿枢。日边远近瞻新渥，天下中庸系两都。

犀献角，蚌回珠。皇皇星节烛扶胥。满斟北海尊中酒，请寿安期涧底蒲。
和几叟秋日南浦十绝句简子庄寄几叟 其五
朱松（宋代）

残书倦展水沉烧，那有堂前学子嘲。卧读萧陈秋夕句，不知烟暝鸟争巢。
四年冬以退居蒲之永乐渴然有农夫望岁之志遂作忆雪又作残雪诗各一百言以寄情于游旧 忆雪
李商隐（唐代）

爱景人方乐，同云候稍愆。徒闻周雅什，愿赋朔风篇。

欲俟千箱庆，须资六出妍。咏留飞絮后，歌唱落梅前。

庭树思琼蕊，妆楼认粉绵。瑞邀盈尺日，丰待两岐年。

预约延枚酒，虚乘访戴船。映书孤志业，披氅阻神仙。

几向霜阶步，频将月幌褰。玉京应已足，白屋但颙然。
洗石 其一
邵宝（明代）

汲水洗石床，上有唐时字。不用太兮明，恐损莓苔翠。
谒金门
汪莘（宋代）

檐溜滴。都是春归消息。带雨牡丹无气力。黄鹂愁雨湿。

争看洛阳春色。忘却连天草碧。南浦绿波双桨急。沙头人伫立。
题汝州从事厅
郑谷（唐代）

诗人公署如山舍，只向阶前便采薇。惊燕拂帘闲睡觉，

落花沾砚会餐归。壁看旧记官多达，榜挂明文吏莫违。

自说小池栽苇后，雨凉频见鹭鹚飞。
过邓步和张叔元见赠韵
王之道（宋代）

独舸东来夏日长，归装从此益生光。
卧云禾穗珠成实，倾露荷花麝被囊。
逸世才猷金騕褭，逼人风味木兰堂。
常疑正始遗音绝，把读新诗远擅场。
午日三首
梅尧臣（宋代）

佳人五色缕，道士绛囊符。
瘦臂不中系，百邪何用驱。
题文焕梁春元双鹊图
陈琏（明代）

昂头骈立语鸡坛，喜报阳和入履端。更待须臾风力便，九霄云路任飞翰。
明月入我牖
李复（宋代）

明月入我牖，娟娟满衣裳。
惊风飘疏竹，凌乱舞清光。
静坐不能眠，稍知秋夜长。
却思古人书，探编开缥囊。
一读三四反，人远心茫茫。
投编出庭宇，回步影徜徉。
长空散白露，暗落点青黄。
肃肃晨气动，满地自为霜。
山居四首 其四
张扩（宋代）

诛茅结屋方丈阔，买酒浇肠升斗悭。古寺隔林人阒寂，祗传钟梵到山间。
古兴十六首 其七
沈辽（宋代）

不识扬子云，清峭想玄鹤。后世欲论文，斯人不可作。

死生固有命，一眚为投阁。相去已千年，空山甘寂寞。
同郑君瑞出濑溪即事十首
刘克庄（宋代）

老奴昔逐我西东，捷似猿猱跳绝峰。
今日道旁扶一拐，汝公安得不龙钟。
和端式十题 其四 渔洲火
司马光（宋代）

渔翁系叶舟，远映枫林宿。手携双白鱼，呼儿爨山竹。

深夜寂无人，明灭寒江曲。
老槐
贺铸（宋代）

老树久枯秃，俯临清路尘。
曾无席地阴，庇暍及斯民。
枭巢与狐穴，凶怪相凭亲。
嗥啸属阴黑，惊摇旁近人。
周环筑级坛，立社祠秋春。
既享不材寿，滥当有土神。
勿惑巫妇言，请挥樵者斤。
犹疑终窃据，复作後来薪。
游灵岩吊毕秋帆先生 其一
张舟（清代）

仙馆华阳绝探寻，海山兜率信俱沈。长埋但惜人如玉，不树宁俱校摸金。

北海尊罍思旧泪，西华衣帔恤孤心。悬知墓草经年宿，犹自临风恸不禁。
明月棹孤舟 题钊儿画茅舍归舟
顾太清（清代）

缥缈长天山影淡。认前村、维舟收缆。树绕垂藤，柴门篱落，灯火幽窗阴暗。

半隐陂陀临水占。挂凉蟾、寒光如鉴。西塞山边，烟蓑雨笠，消受风恬云敛。
和文潜舟中所题
黄庭坚（宋代）

云横疑有路，天远欲无门。
信矣江山美，怀哉谴逐魂。
长波空{左氵右往}记，佳句洗眵昏。
谁奈离愁得，村醪或可尊。
疏影 小玲珑山馆赋絮影
厉鹗（清代）

飞绵近远。又绿阴弄日，吹过隋苑。比雪还轻，度水无痕，东风下上低捲。

成团作队冥濛甚，真共幻、总迷心眼。倚绣帘、误却吹时，明灭个人庭院。

尚忆张郎好句，正朦胧淡月，坠处初暖。漫缀征衣，点鬓休惊，欲捉儿童仍懒。

悠飏梦入离亭路，写不尽、楚江春晚。笑雨馀、一种沾泥，付与老禅为伴。
和子贤借韵书怀
欧阳澈（宋代）

白雪歌诗数百篇，赓酬乐有父兄贤。要晞靖节栽门柳，须俟参寥梦石泉。

咳唾幸存三寸舌，文章可愧一囊钱。会须重咏高轩过，呕出蕲攀李贺肩。
友生失意
王珪（宋代）

梦到天阍寤翼伤，拂衣归去乐江乡。
丈夫岂识原非病，丞相应江盖有狂。
失马未须嗟北塞，过关重约使南阳。
君知鞲上雄飞日，秋劲霜严始一翔。
矮道者
释绍昙（宋代）

身如椰子口宏开，看尽诸方鬼戏来。
放一头低人不识，疏山师叔是同胎。
句
曹良史（宋代）

云生画佛壁，叶落病僧房。
闲来闭门处，认得读书声。
深树月昏闭火出，断烟雪霁猎人回。
墙围败屋知无主，风响荒林似有人。
驾犊渡溪水，夕阳满田畈。
送闻人夷庚太博
吕陶（宋代）

邑有循良政，人持介洁心。庖刀发虚刃，庙瑟鼓遗音。

閒草丰春发，修篁茂晚林。恤民中诏远，及物上恩深。

岁月吴江梦，山川蜀道吟。归欤清议在，直笔待君簪。
下水门税亭
周师成（宋代）

建业尘中吏，秦淮水上亭。
浴晴凫弄日，饮晓马吞星。
地迥来芳草，潮回出断汀。
有僧时到此，相对两浮萍。
题钱维城画苏轼舣舟亭图 其一
弘历（清代）

玉局信风流，溪亭佳话留。至今石岸侧，往往驻行舟。
松
苏轼（宋代）

依依古松子，郁郁绿毛身。
每长须成节，明年渐庇人。
依韵奉酬晏尚书见寄
范仲淹（宋代）

徽音来景亳，盛事耸吴乡。上象三台照，高文五色章。

纯如登乐府，渊若测天潢。寒谷春重煦，幽宫草特芳。

感知心似血，思报鬓成霜。新定惭无惠，姑苏惜未康。

尧汤馀水旱，刘白旧风光。北阙云霓远，南园橘柚荒。

愿闻歌画一，敢议赋长杨。碌碌嘲须解，循循教弗忘。

迹甘荣路外，情寄圣门傍。几托为鱼梦，江湖尚渺茫。
赠久轩提刑江东二首
汤中（宋代）

三年饮得大江中，更枉輶轩到里中。
访旧不辞山路险，居今谁有古人风。
汉胡隐遁藏清叟，瑞节欢迎走野童。
赖有良朋共樽酒，雍容不与孙文同。
杉木长涧四首 其一
朱熹（宋代）

我行杉木道，弛辔长涧东。伤哉半菽子，复此巨浸攻。

沙石半川原，阡陌无遗踪。室庐或仅存，釜甑久已空。

压溺馀鳏孤，悲号走哀恫。赙恤岂不勤，丧养何能供。

我非肉食徒，自闭一亩宫。箪瓢正可乐，禹稷安能同。

朅来一经行，歔欷涕无从。所惭越尊俎，岂惮劳吾躬。

攀跻倦冢顶，永啸回凄风。眷焉抚四海，失志嗟何穷。
秋柳 其一
李文安（清代）

江南风月旧繁华，金粉楼台百万家。胜境可怜新雨换，怀人无奈夕阳斜。

绕村萧瑟留归燕，终古栖迟尽暮鸦。毕竟染衣余汁在，赖君青眼发春花。
论语绝句一百首
张九成（宋代）

三千七十固多哉，好学如何独有回。
若论不迁并不贰，更无人向此中来。
挽宜春赵别驾二首 其一
徐元杰（宋代）

丛桂论文旧，辛酸话早年。齑盐朝惯苦，膏火夜无眠。

一第酬初志，殊勋策步仙。激昂英气宇，缓步赤霄躔。
苍梧十景次汪宪副韵 其三 漾月清亭
张吉（明代）

一镜了秋毫，孤亭聊共倚。浮荣等泡沫，浪漫流光里。

素袜扬玉尘，悠然踏清泚。风波渺难见，澹澹安汝止。
绝命诗 其四
黄玹（清代）

曾无支厦半椽功，只是成人不是忠。止意仅能追尹谷，当时愧不蹑陈东。
挽王信伯先生 其一
杨邦弼（宋代）

伊洛亲闻道，渊微赖发扬。东吴贤望重，西观旧书藏。

吾党将安放，斯文岂遂亡。堂堂宁复见，门士恸新冈。
扶胥观日出歌
王邦畿（明代）

眼前墨漆天地开。天地开，红日来。扶胥客，临高台。

高台俯仰一来里，朱砂潬照半天紫。紫气瞳瞳大海中，乾坤人事尚冥濛。

吸得光华入肺腑，波间来尾金龙舞。
春游
卢钺（宋代）

红芳满眼斗风流，谁信春来有客愁。
惆怅不干桃李事，故山烟雨忆松楸。
淮西夜坐
袁凯（明代）

萧萧风雨满关河，酒尽西楼听雁过。
莫怪行人头尽白，异乡秋色不胜多。
三贤祠
董嗣杲（宋代）

东坡政绩踵香山，梅下韬光独养閒。
一样清风无异代，三公遗像有生颜。
竹亭画鹤衔芝老，石鼎蟠蛛炷柏悭。
摘取吟联分扁隶，英游时驾碧云还。
樟山凹看云作歌
陈展云（清代）

我与流云向上峰，足所踏处云皆封。登临绝顶一矫首，万山脚底青冥濛。

拿云树老怒裂壁，十丈苍根络奇石。冒天冠斗纷蔽亏，云缝坼开天一隙。

我从树杪穿云行，天风梵呗争泉声。云光白上满襟袖，时闻虎气漫空腥。

初疑高唐山，神女方驾鹤，巫山十二正朝行，絪缊一气随风落。

又疑庐山中，匡君骖虬螭，瀑布万丈倒空泻之而化作苍龙飞。

不然云中君，洞天正沈醉，并刀乱剪琼瑶英，散作霞光恣游戏。

不然葛稚川，罗浮初炼丹，九转炉烟吹不灭，至今下界如飞绵。

万峰合气成一色，放眼每愁天地窄。同人咫尺但闻声，细看一笑头俱白。

忽讶身跳雪海中，遍大地如金在镕。忽惊身置盘古世，误入混沌吸元气。

一云才缩一云神，一云如主一云宾。一云闲如丈人尊，一云忙如万马奔。

小云随侍如儿孙，数云骈立如弟昆。妍云诡谲锦绣纹，丑云礌磊狻猊蹲。

千百万状云无定，云云一气相合并。为狮为象为凤麟，为鼓为旗为戈刃。

人出云相触，人来云相迎。松桧罅中云渗漏，峰峦缺处云补平。

是皆神龙出没互变化，掉尾腾掷纷纵横。我行十里日已暮，风吹散作四山雾。

归来大笑谢山灵，此行几被云吞去。
麻姑岩
叶发（宋代）

怪石倚空碧，傅有神仙迹。
元放古来游，孝先旧曾历。
山前无断碑，往事杳难觅。
麻姑去不来，青鸟无消息。
哲宗上太皇太后册宝五首
佚名（隋代）

涂山之德，渭涘之祥。
图徽实册，玉色金相。
管弦烨煜，钟鼓喤喤。
天之所容，既寿而昌。
水调歌头·木末翠楼出
辛弃疾（宋代）

木末翠楼出，诗眼巧安排。天公一夜，削出四面玉崔嵬。畴昔此山安在，应为先生见挽，万马一时来。白鸟飞不尽，却带夕阳回。劝公饮，左手蟹，右手杯。人间万事变灭，今古几池台。君看庄生达者，犹对山林皋壤，哀乐未忘怀。我老尚能赋，风月试追陪。
野步
李正民（宋代）

步屧寻春日正暄，杖藜徐步小桥边。身如柳惠人皆识，名比韩康世漫传。

雪压寒梅枝袅袅，烟笼脩竹翠娟娟。途穷兴尽空回首，却见招提独岿然。
遣兴
陆游（宋代）

聒聒鸣鸠莫笑渠，百年我亦旋枝梧。
病知药物难为验，老觉人间不足娱。
茆屋何妨度寒暑，蔬餐且可遣朝晡。
钓船一出无寻处，千顷江边雪色芦。
夏至贻同会诸君
陈吾德（明代）

灰飞阳律一阴生，物候惊看木槿荣。百岁韶光同过马，十年生计付流萤。

文园寂寞空多病，白社交游各有名。三径独开人不到，终朝松菊为谁青。
同白岩游苍岩二首 其二
刘麟（明代）

岩阴铁𥴦度行云，天乐真从上界闻。绝涧俯看云起处，危梁倒跨石中分。

醉磨苍藓留题遍，静倚青松弥盖勤。五十年来方一到，可教三宿又离群。
道家四首奉敕撰 其二
张说（唐代）

窈窕流精观，深沈紫翠庭。金奁调上药，宝案读仙经。

作赋看神雨，乘槎辨客星。秪应谢人俗，轻举托云軿。
题括苍山成德隐玄洞天
赵孟頫（元代）

洞天在何许，乃近在人间。神仙亦人耳，仙成厌尘寰。

冥冥隐玄洞，峨峨括苍山。卿云时蓊勃，赤乌昔飞翻。

缅怀葛玄翁，一往不复还。餐霞弄明月，解缨濯潺湲。

青芝伺时生，绿萝共谁攀。服食去道远，孤坐亦非丹。

清歌极幼眇，朱书勒孱颜。千年有白鹤，飞来启玄关。
水亭夜望
陶邵学（清代）

野气日沈夕，清光照独游。萤专草阁夜，蛙王野棠秋。

残月犹明水，疏星欲倚楼。苍茫云壑外，何处隐灵虬。
早秋
文天祥（宋代）

只影飘零天一涯，千秋摇落欲何之。
朝看带缓方嫌瘦，夜怯衾单始觉衰。
眼里游从惊死别，梦中儿女慰生离。
六朝无限江山在，搔首斜阳独立时。
宫词
张公庠（宋代）

宜春苑傍夹城东，从驾宫嫔乐亦同。
偶会不须张锦幕，游人已在百花中。
释迦佛赞
释广闻（宋代）

不即此座，成等正觉。不离此座，成等正觉。入雪山，悟明星，知之者必谓以慈示人。

开空花，结空果，不知者将谓实有此作。皇天无亲，惟德是辅，此亦名言不及处。

借水献花，不可当面讳却。
咏蝉
李复（宋代）

地僻小园静，群木阴交浮。
蝉声忽入耳，物意飒惊秋。
嘒嘒促徂暑，西风动萧飕。
满林青青叶，渐有摇落愁。
再用韵三首
裘万顷（宋代）

无人低唱两三卮，一任璚瑶满眼飞。
罗袜暗尘应洗尽，月明吾俗看江妃。
过清汀洮阳驿和方孚若韵
李曾伯（宋代）

问驿寻梅路渐深，壁间谁帖迈来禽。
困诗感叹人才旧，投笔惭书岁月今。
访古暂陪湘水浒，忧时远到雪山阴。
牧羝持节畴能似，空倩宾鸿为寄音。
与梓方三首选二 其二
王浩（清代）

斜阳屋角明，急雨攒万镞。此景何代人，坐此一日足。

驾言就伯始，城西聊往复。疏斋出跏坐，高论所拜辱。

朱颜垂绿发，如此我未欲。贤愚土木偶，获咎宁所独。

周旋声利区，百射无一鹄。洗心行青天，如对吏于木。

西风日日来，行李倘未笃。归矣江南秋，饮水肱可曲。
庐山道中 其七
李彭（宋代）

不识西湖林处士，饱闻阴木叫钩辀。茂陵遗藁今应在，索价虽高未肯酬。
抵南都闻林开先先一日渡江入北
区大相（明代）

千里风期拟共君，过江消息转愁闻。雁来建业书何处，舟入邗沟路暂分。

六代莺花馀染翰，三吴烟树阻论文。若言鞭弭寻常事，先寄离声向五云。
王漕舟行邵伯枯河之间一花独秀有诗次韵
章甫（宋代）

志在冥鸿上，舟行白鹭群。
水花明晚色，诗态蔼春云。
独立兴三叹，孤斟为十分。
锦囊曾不惜，还遣野人闻。
赠徐干诗
刘桢（两汉）

谁谓相去远。隔此西掖垣。拘限清切禁。中情无由宣。思子沉心曲。长叹不能言。起坐失次第。一日三四迁。步出北寺门。遥望西苑园。细柳夹道生。方塘含清源。轻叶随风转。飞鸟何翻翻。乖人易感动。涕下与衿连。仰视白日光。皦皦高且悬。兼烛八纮内。物类无颇偏。我独抱深感。不得与比焉。
危坐
韩淲（宋代）

行藏何事老相侵，流水高山自古今。强把诗书连夜读，唤回灯火十年心。

人间富贵非难有，圣处工夫索愈深。不觉雨声吹入耳，秋风窗下一沉吟。
赠陈复道
赵师秀（宋代）

自惜今年发，新添一半华。
只应如意事，不属苦吟家。
忽暖天□雪，微香案有花。
故人劳见念，相过教丹砂。
【南吕】四块玉　风情
兰楚芳（元代）

斤两儿飘，家缘儿薄。积垒下些娘大小窝巢，苘麻秸盖下一座祆神庙。你烧
时容易烧，我着时容易着，燎时容易燎。
我事事村，他般般丑。丑则丑村则村意相投，则为他丑心儿真博得我村情儿
厚。似这般丑眷属，村配偶，只除天上有。
意思儿真，心肠儿顺。只争个口角头不囫囵，怕人知羞人说嗔人问。不见后
又嗔，得见后又忖，多敢死后肯。
双渐贫，冯魁富。这两个争风做姨夫，呆黄肇不把佳期误。一个有万引茶，
一个是一块酥，搅的来无是处。
青丘子歌
高启（明代）

江上有青丘，予徙家其南，因自号青丘子。闲居无事，终日苦吟，间作《青丘子歌》言其意，以解诗淫之嘲。

青丘子，癯而清，本是五云阁下之仙卿。
何年降谪在世间，向人不道姓与名。
蹑屩厌远游，荷锄懒躬耕。
有剑任锈涩，有书任纵横。
不肯折腰为五斗米，不肯掉舌下七十城。
但好觅诗句，自吟自酬赓。
田间曳杖复带索，傍人不识笑且轻，谓是鲁迂儒、楚狂生。
青丘子闻之不介意，吟声出吻不绝咿咿鸣。
朝吟忘其饥，暮吟散不平。
当其苦吟时，兀兀如被酲。
头发不暇栉，家事不及营。
儿啼不知怜，客至不果迎。
不忧回也空，不慕猗氏盈。
不惭被宽褐，不羡垂华缨。
不问龙虎苦战斗，不管乌兔忙奔倾。
向水际独坐，林中独行。
斫元气，搜元精，造化万物难隐情。
冥茫八极游心兵，坐令无象作有声。
微如破悬虱，壮若屠长鲸。
清同吸沆瀣，险比排峥嵘。
霭霭晴云披，轧轧冻草萌。
高攀天根探月窟，犀照牛渚万怪呈。
妙意俄同鬼神会，佳景每与江山争。
星虹助光气，烟露滋华英。
听音谐韶乐，咀味得大羹。
世间无物为我娱，自出金石相轰铿。
江边茅屋风雨晴，闭门睡足诗初成。
叩壶自高歌，不顾俗耳惊。
欲呼君山老父，携诸仙所弄之长笛，和我此歌吹月明。
但愁欻忽波浪起，鸟兽骇叫山摇崩。
天帝闻之怒，下遣白鹤迎。
不容在世作狡狯，复结飞佩还瑶京。
彭泽县
孔武仲（宋代）

西江之水何悠悠，下与江南为一州。
□□□□□□□，正以彭泽为襟喉。
千川百谷所合庚，尽倾此泽如杯瓯。
鸣声唶唶光油油，不知其下有底不。
昔人有卷长绳投，击以南山之巨石，
百尺不彻深潭湫。□□□□□□□，
颇疑潜行通十洲。不然何此弹丸地，
吸彼尾闾曾不休。城南十里山更稠，
如立象马如驱牛。下饮长江势不竭，
无始以来向东流。旋湾触抵劲且遒，
虎眼倒射惊沙鸥。鼋鼍虽轻不能游，
而况往复之行舟。下水从容势犹可，
上水辛勤人更愁。祠神皆以北风求，
不尔岂但须臾留，天公颇知元元忧，
胡不推山作平地，两辟旁野为通沟。
征行万里皆帖妥，灵扬之威从可收。
阴官闻我言，骇汗盈臂韛。
洒为猛雨沃四野，惊雷夜震波澜滮。
我舌阁且凝，久病竟不瘳。
强为短歌题柿叶，欲恁双鲤寄阳侯。
从范秘监过城南陈亦颜读书楼
王炎（宋代）

轩冕浮夸不系情，山林清奥可逃名。
如何结屋依庐阜，又却移家近玉京。
古风赠谢与权行三首 其三
唐庚（宋代）

生逢尧舜君，四门方穆穆。贤俊日登庸，不闻涧阿独。

愿君摅贤业，邦方有道谷。毋缩袖间手，轩车远行复。
龙图张公挽词三首 其二
范纯仁（宋代）

四纪澄清志，三朝尽瘁身。褰帷跻雅俗，缓带息边尘。

圣世歼民望，中原丧国珍。千秋仗良史，直笔纪贤臣。
满庭芳·未许蜂知
葛立方（宋代）

未许蜂知，难交雀啅，芳丛犹是寒丛。东方解冻，春仗做春工。何事仙葩未放，寒苞秘、冰麝香浓。应须是、惊闻羯鼓，谁敢喷髯龙。梅花，君自看，丁香已白，桃脸将红。结岁寒三友，久迟筠松。要看含章檐下，闲妆靓、春睡朦胧。知音是，冻云影底，铁面葛仙翁。
送山药与友人
卓田（宋代）

阳公得种自蓝田，种在深山不计年。
雅爱茯神为伴侣，更邀枸杞作比联。
俗名谩自呼山羊，佳口由来号玉延。
啜尽羊羹殊可厌，藉渠风味涤腥膻。
山居作报书竟夜有感戏成
岳珂（宋代）

山居踰五旬，正以厌烦故。谁持故人书，剥啄扣我户。

奁篚旅庭砌，瓶罂列桯庑。启缄读风檐，盈幅字如缕。

颇欲从简易，人事正如许。厚意来远方，殷勤不容阻。

还欲混俗尘，又觉初志误。笔研久荒秽，肩腕仍旅拒。

沈沈青灯夜，窗牖打风雨。聊激懒惰心，小出啽呓语。

霜㕙比铅觚，玉虫剔钗股。隃麋方弄墨，擘茧更伸楮。

始焉据几案，敏捷疑得趣。倏尔怀交情，恍惚接良晤。

缄题甫一二，手熟渐四五。溪毛简精粗，报贶祝丰窭。

札胥谨印蜡，仆隶治筐筥。但知役群动，不觉向五鼓。

作劳耳屡鸣，倦写目如瞀。低头触屏风，入鼻饮辛雾。

欠伸忽三喟，静念起百虑。吾生何太劳，穷处尚弗恕。

仕皆系穷达，世岂忘喜怒。人以情见怜，我独影相顾。

谦勤福所基，傲放人共恶。当年众楚咻，讵止双蛾妒。

生虽有远志，愿岂惜遐举。偶因囿形质，莫与插翎羽。

徒誇九垓期，姑了一夕苦。嗟哉且努力，掣肘无单父。
次韵和承旨侍郎宿斋太乙宫之什
杨亿（宋代）

北斗城南太乙祠，羽人多著九霞衣。
竹宫肃穆珠旒拜，华表飘颻鹤驭归。
绕殿步虚幢影密，登台酌献珮声微。
質明礼毕还台去，厩马翩翩速似飞。
梦蜀
陆游（宋代）

自计前生定蜀人，锦官来往九经春。
堆盘丙穴鱼腴美，下箸峨眉栮脯珍。
联骑隽游非复昔，数编残稿尚如新。
最怜栩栩西窗梦，路入青衣不问津。
送金华王明府
韩翃（唐代）

县舍江云里，心闲境又偏。家贫陶令酒，月俸沈郎钱。

黄蘖香山路，青枫暮雨天。时闻引车骑，竹外到铜泉。
书所见闻示诸友 其二
魏了翁（宋代）

闻说奔军闯阆州，馀州民溃去如流。亲曾见虎诚堪怖，只为狐惊亦可羞。
过骊山
窦巩（唐代）

翠辇红旌去不回，苍苍宫树锁青苔。

有人说得当时事，曾见长生玉殿开。
赠张颍州
浦源（明代）

迢递浮淮泗，凄凉过颍州。
水阴孤馆夕，草色半城秋。
才薄惭王事，吟多惜宦游。
不逢张太守，那得暂相留。
忆汉月
李绅（唐代）

花开花落无时节，春去春来有底凭。

燕子不藏雷不蛰，烛烟昏雾暗腾腾。
金陵柳枝词
钱陆灿（清代）

柳丝㒟㒟复萧萧，三月秦淮旧板桥。北里烧残人又嫁，不须风雨也无聊。
过太原赠高天益 
王遵古（金朝）

辽海渺千里，风尘今二毛。心能如笔正，官不称才高。

筦库非君事，山林必我曹。相期老乡国，拂石弄云璈。
送林若山博赴建粹
刘克庄（宋代）

入诲诸生方乐育，出为少尹忽高翔。
登临庾月平分处，唯诺侁星一点傍。
署尾冰厅虽寂寂，瞻前铁壁正堂堂。
自怜老病诗情减，纵寄茶来不合尝。
夜雨
郑清之（宋代）

依风急雨垫秋清，疏数无时总有声。
最是可怜云裹月，几番阴翳几番明。
题大云仓达观台二首
黄庭坚（宋代）

瘦藤拄到风烟上，乞与游人眼豁开。
不知眼界阔多少，白鸟飞尽青天回。
良田无晚岁
张佐（唐代）

人功虽未及，地力信非常。不任耕耘早，偏宜黍稷良。

无年皆有获，后种亦先芳。膴膴盈千亩，青青保万箱。

何须祭田祖，讵要察农祥。况是春三月，和风日又长。
中夜苦寒
陆游（宋代）

困穷全素节，羸老愈刚肠。
报国永无日，饭蔬那自伤。
布衾如铁冷，冬夜抵年长。
推枕歌梁甫，中庭月似霜。